APSTIPRINĀTS

ar valsts pētījumu programmas “Enerģētika” īstenošanas un uzraudzības komisijas

(izveidota ar 28.09.2018. Ekonomikas ministrijas rīkojumu Nr. Nr. 2.17-1/2018/62)

2018. gada 8. oktobra lēmumu

(protokols Nr. 2)

# Valsts pētījumu programmas “Enerģētika” atklāta projektu pieteikumu konkursa “Ilgtspējīga enerģētikas infrastruktūra un tirgus”

# nolikums

**I. Vispārīgie jautājumi**

1. Šis nolikums nosaka valsts pētījumu programmas “Enerģētika” (turpmāk – programma) atklāta projektu pieteikumu konkursa “Ilgtspējīga enerģētikas infrastruktūra un tirgus” (turpmāk – konkurss) īstenošanas kārtību, ievērojot Ministru kabineta 2018. gada 4. septembra noteikumus Nr. 560 “Valsts pētījumu programmu projektu īstenošanas kārtība” (turpmāk – noteikumi) un Ministru kabineta 2018. gada 26. septembra rīkojumu Nr. 462 “Par valsts pētījumu programmu “Enerģētika”” (turpmāk – rīkojums).

2. Šis nolikums izstrādāts saskaņā ar noteikumu 15. un 16. punktu.

3. Konkursam pieejamais kopējais finansējums ir  1 523 999 *euro*, tajā skaitā septiņi procenti no kopējā finansējuma novirzāmi administratīvajām izmaksām un komunikācijas pasākumiem saistībā ar projektu konkursu atbilstoši noteikumu 36. un 37. punktam.

4. Projektu pieteikumu iesniegšanas termiņš ir 30 kalendārās dienas no konkursa izsludināšanas dienas.

5. Latvijas Zinātnes padome (turpmāk – padome) atbilstoši noteikumu 17. punktam izsludina konkursu. Konkursa sludinājumā norāda:

5.1. konkursa nosaukumu;

5.2. konkursa kopējo finansējumu;

5.3. projekta pieteikumu iesniegšanas termiņu;

5.4. tīmekļa vietni, kurā atrast nepieciešamo informāciju projektu pieteikumu iesniegšanai.

6. Projekta īstenošanas laiks ir 36 mēneši. Projektu īsteno posmos, kur viena posma ilgums ir 6 mēneši.

7. Projekta maksimālais finansējuma apjoms ir 472 440 *euro*  no konkursam pieejamā kopējā finansējuma. Projekta minimālais finansējuma apjoms ir 400 000 no konkursam pieejamā kopējā finansējuma.

8. Projekta pieteikuma iesniedzējs iesniedz projekta pieteikumu, plānojot viena šī nolikuma 9. punktā minētā uzdevumu izpildi.

**II. Projektu konkursa uzdevumi**

9. Konkursam rīkojuma 6.2. apakšpunkta ietvaros ir šādi uzdevumi:

9.1. Veikt pētījumus par Latvijas elektroenerģijas pārvades, sadales un ražošanas sistēmas attīstības prognozētajām tendencēm, izaicinājumiem un iespējamiem risinājumiem laika periodam līdz 2050.gadam.

9.2. Veikt pētījumus par Latvijas dabasgāzes pārvades, sadales, kā arī sašķidrinātās dabasgāzes ražošanas un transportēšanas sistēmas attīstības prognozētajām tendencēm, izaicinājumiem un iespējamiem risinājumiem laika periodam līdz 2050.gadam.

9.3. Veikt pētījumus par inovāciju un optimizācijas potenciālu Latvijas energoapgādē periodā līdz 2050.gadam.

**III. Projektu īstenošanas gaitā sasniedzamie rezultāti**

10. Projekta īstenošanas laikā ir sagaidāmi vairāki noteikumu 12. punktam atbilstoši projekta rezultāti, kurus projekta pieteikuma iesniedzējs norāda šī nolikuma 1. pielikumā “Projekta pieteikums” (turpmāk – projekta pieteikums). Papildus minētajam projekta īstenošanas laikā atbilstoši noteikumu 12.8. apakšpunktam ir sagaidāms viens no šī nolikuma 11.punktā uzskaitītajiem rezultātiem.

11. Ievērojot šī nolikuma 10.punktu, projektu īstenošanas laikā ir jāsasniedz šādi rezultāti, kas nodrošina šī nolikuma 9. punktā minētā attiecīgā uzdevuma izpildi un kurus projekta pieteikuma iesniedzējs norāda projekta pieteikumā:

11.1. Elektroenerģijas pārvades, sadales un ražošanas attīstības scenāriji laika periodam līdz 2050.gadam, ņemot vērā paredzamo elektroenerģijas patēriņa pieaugumu Latvijā un Baltijas jūras reģionā, ražošanas jaudu iespējamo attīstību Latvijā un Baltijas jūras reģionā, sagaidāmo elektroenerģijas cenu un oglekļa emisiju izmaksu attīstību reģionā, paredzamo elektropārvades tīklu attīstību un iespējamo ierobežojumu veidošanos, kā arī jaunu tehnoloģiju un ekonomisko risinājumu ienākšanu tirgū (piemēram, enerģijas akumulatoru, tīkla darbību stabilizējošo iekārtu, kā arī pieprasījuma reakcijas pakalpojumu attīstību). Pētījumā ņemti vērā reģiona valstu politikas plānošanas dokumenti un pārvades sistēmas operatoru izstrādātie attīstības plāni un prognozes, kā arī paredzamās

attīstības tendences nozarēs, kuru attīstībai var būt ietekme uz elektroenerģijas ražošanu vai patēriņu (siltumenerģijas ražošanas nozare, energointensīvās rūpniecības attīstība, pieprasījums pēc dzesēšanas), un tā rezultātā sagaidāmās elektroenerģijas ražošanas vai patēriņa apjoma svārstības. Veikta elektroenerģijas sistēmas darbības drošības, tostarp kiberdrošības, risku analīze un pasākumu identifikācija mazināšanai un novēršanai. Sniegts enerģētiskās nabadzības situācijas Latvijā novērtējums, definēts enerģētiskās nabadzības jēdziens, tostarp izstrādāti enerģētiskās nabadzības kritēriji Latvijai, un, balstoties uz izstrādātajiem kritērijiem, identificētas enerģētiskās nabadzības riskam pakļautās sociālās grupas. Izvērtēta aizsargātā lietotāja definīcijā ietverto iedzīvotāju grupu atbilstība enerģētiskās nabadzības kritērijiem, analizēta nepieciešamība pārskatīt aizsargāto lietotāju grupas.

11.2. Latvijas dabasgāzes pārvades, sadales, kā arī sašķidrinātās dabasgāzes ražošanas un transportēšanas sistēmu attīstības prognoze periodam līdz 2050.gadam, ņemot vērā paredzamo dabasgāzes pieprasījumu Latvijā un Baltijas jūras reģionā, paredzamo dabasgāzes (metāna) cenu ilgtermiņa izmaiņas atkarībā no pieprasījuma izmaiņām un metāna ieguves tehnoloģiju attīstības, izmantojot atjaunojamos enerģijas avotus, iespējamos sinerģijas efektus starp atjaunojamās elektroenerģijas ražošanas nozares un dabasgāzes nozarēm. Identificēti iespējamie izaicinājumi nepieciešamās investīcijas dabasgāzes apgādes un uzglabāšanas infrastruktūrā, lai nodrošinātu dabasgāzes piegāžu nepārtrauktību Latvijas patērētājiem to pieprasītajā apjomā, atsevišķi modelējot gan iespējamās piegādes gan pa cauruļvadiem, gan arī izmantojot dabasgāzes uzkrāšanu Inčukalna pazemes gāzes krātuvē. Aplēses, balstoties uz kurām ir iespējams identificēt Inčukalna pazemes gāzes krātuves paredzamo lomu un ar to saistītās izmaksas Latvijas un Baltijas reģiona energoapgādes nepārtrauktības nodrošināšanai, kā arī analizētas tās iespējas nodrošināt plašāku energoapgādes funkciju lomu, piemēram, reģionālu avārijas rezervju uzturēšana elektroenerģijas ražošanas vajadzībām, enerģijas pārpalikumu akumulācija, u.t.t.

Analizētas esošās dabasgāzes cauruļvadu un uzglabāšanas sistēmas izmantošanas perspektīvas, ņemot vērā iespējamo ūdeņraža ieguves un izmantošanas apjomu palielināšanos, izvērtējot iespēju esošās iekārtas pielāgot daļējai vai pilnīgai ūdeņraža transportēšanai un uzglabāšanai, kā arī prognozējamo tehnoloģisko attīstību ūdeņraža ieguvei no metāna un metāna ieguvei no ūdeņraža.

11.3. Identificēts inovāciju un optimizācijas potenciāls Latvijas energoapgādē periodā līdz 2050.gadam, ņemot vērā iespējamo tehnoloģiju un pakalpojumu attīstību, kura var atstāt būtisku ietekmi uz publiskās elektroenerģijas, siltumapgādes un dabasgāzes infrastruktūras darbības režīmiem, izmaksām un ekonomisko pamatojumu. Analizētas tādas tirgus attīstības tendences kā autonomās un izkliedētās enerģijas ražošanas attīstība, ēku energoefektivitātes palielināšanās, agregatoru darbība, patēriņa reakcijas pakalpojumu attīstība, lietotāju enerģijas akumulācijas iekārtu attīstība, viedo tīklu un viedo ierīču attīstība, kvalificēto enerģijas lietotāju (*prosumers*) skaita palielināšanos, kā arī prognozēt iespējamos risinājumus tīkla optimizācijai, vienlaikus saglabājot energoapgādes pakalpojumu pieejamību lietotājiem. Pētījuma rezultātā iegūti dati, kas nodrošina iespēju identificēt efektivitātes riskus un optimizācijas iespējas elektroenerģijas, dabasgāzes un siltuma infrastruktūras darbībā samazinot tā iespējamo jaudu, konfigurāciju un uzturēšanas izmaksas reģionos ar izteikti izkliedētu un zemu patēriņu, vai arī atsakoties no savstarpēji dublējošas infrastruktūras izmantošanas (piemēram, dabasgāzes nenoslogoto pieslēgumu likvidēšana un aizstāšana ar elektroenerģijas patēriņa iekārtām, elektroenerģijas plašāka izmantošana ēku apkurē, iespēju robežās atsakoties no autonomām sadedzināšanas iekārtām).

# IV. Projekta pieteikuma iesniedzēja un sadarbības partnera dalības nosacījumi projektā

12. Projekta pieteikuma iesniedzējs atbilst noteikumu 2.12. un 9.1. apakšpunktā noteiktajam. Lai to apliecinātu, projekta iesniedzējs Nacionālajā zinātniskās darbības informācijas sistēmā (tīmekļa vietne – <https://sciencelatvia.lv>, turpmāk – informācijas sistēma) augšupielādē aizpildītu un elektroniski parakstītu projekta pieteikuma D daļu “Projekta iesniedzēja apliecinājums” (turpmāk – projekta iesniedzēja apliecinājums). Ja nav iespējams nodrošināt drošu elektronisko parakstu projekta pieteikuma iesniedzējs rīkojas atbilstoši šī nolikuma 2. pielikuma “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika” (turpmāk – iesniegšanas metodika) 19. punktā noteiktajam.

13. Sadarbības partneris atbilst noteikumu 2.18. apakšpunktā noteiktajam. Sadarbības partneri projekta pieteikuma iesniedzējs piesaista, ievērojot noteikumu 9.3. apakšpunktu. Lai apliecinātu sadarbību projekta ietvaros, projekta pieteikuma iesniedzējs nodrošina, ka projekta sadarbības partneris elektroniski paraksta projekta pieteikuma E daļu “Projekta sadarbības partnera – zinātniskās institūcijas apliecinājums” (turpmāk – projekta sadarbības partnera – zinātniskās institūcijas apliecinājums) vai F daļu “Sadarbības partnera – valsts institūcijas apliecinājums” (turpmāk – projekta sadarbības partnera – valsts institūcijas apliecinājums), kuru projekta pieteikumu iesniedzējs pievieno projekta pieteikumam. Ja nav iespējams nodrošināt drošu elektronisko parakstu, projekta sadarbības partneris rīkojas atbilstoši iesniegšanas metodikas 23. vai 27. punktā noteiktajam.

14. Lai apliecinātu projekta pieteikuma iesniedzēja vai sadarbības partnera – zinātniskās institūciju atbilstību noteikumu 2.12. apakšpunktam, attiecīgās zinātniskās institūcijas vadītājs iesniedz zinātniskās institūcijas finanšu vadības un grāmatvedības politiku un finanšu apgrozījuma pārskatu (projekta pieteikuma G daļa “Finanšu apgrozījuma pārskata veidlapa”) par 2017. gadu. Ja zinātniskajai institūcijai ir privātie investori, tā aizpilda/noformē apliecinājumu par ar projekta pieteikumu saistītās pētniecības rezultātu neizmantošanu komerciāliem mērķiem. Minētos dokumentus iesniedz kā pielikumu projekta iesniedzēja apliecinājumam un projekta sadarbības partnera – zinātniskās institūcijas apliecinājumam atbilstoši iesniegšanas metodikai.

15. Ja attiecīgais projekta pieteikuma iesniedzējs vai sadarbības partneris ir atzīts kā atbilstošs pētniecības organizācijas definīcijai 2018. gada pirmajā vai otrajā fundamentālo un lietišķo pētījumu projektu konkursā, šī nolikuma 14. punktā minēto finanšu vadības un grāmatvedības politiku un finanšu apgrozījuma pārskatu neiesniedz.

16. Projekta īstenošanas ietvaros sadarbības partneris var pretendēt uz finansējuma saņemšanu netiešajām attiecināmajām izmaksām proporcionāli sadarbības partnera tiešajām attiecināmajām izmaksām, ievērojot noteikumu 14.2. apakšpunktu.

17. Ja sadarbības partneris projekta īstenošanā iesaistās tostarp ar cilvēkresursiem, tad tie projekta īstenošanā piedalās kā galvenie izpildītāji vai izpildītāji, tostarp studējošie. Informāciju par sadarbības partnera iesaisti projekta īstenošanā ar cilvēkresursiem norāda projekta pieteikuma A daļas “Vispārīga informācija” 2. nodaļā “Zinātniskā grupa”.

**V. Zinātniskās grupas dalības nosacījumi projektā**

18. Zinātniskās grupas sastāvs ir noteikts noteikumu 2.22. apakšpunktā.

19. Projekta vadītājam, projekta galvenajam/–iem izpildītājam/–iem un projekta izpildītājam/–iem noteiktās prasības un kompetence atbilst noteikumu 2.13., 2.14. un 2.15. apakšpunktā noteiktajam.

20. Konkursa ietvaros zinātnieks kā projekta vadītājs var būt norādīts tikai vienā projekta pieteikumā. Ja zinātnieks kā projekta vadītājs ir norādīts divos vai vairāk projektu pieteikumos, reģistrē projekta pieteikumu, kurš pirmais ir iesniegts informācijas sistēmā), un pārējos projektu pieteikumus noraida kā neatbilstošus noteikumu 19.3. apakšpunktā noteiktajam administratīvajam kritērijam un šī nolikuma nosacījumiem par zinātniskās grupas dalības nosacījumiem projektā.

21. Projekta vadītājs, projekta galvenais izpildītājs un projekta izpildītājs, kurš nav šī nolikuma 22. punktā minētais augstskolā studējošais, projektā piedalās atbilstoši šādām prasībām:

21.1. vienā projekta pieteikumā norādītā slodze nepārsniedz 1,0 pilna laika ekvivalenta izteiksmē;

21.2. citos programmas konkursos projektu pieteikumos var būt norādīts kā projekta galvenais izpildītājs vai projekta izpildītājs, kurš nav šī nolikuma 22. punktā minētais augstskolā studējošais, ar nosacījumu, ka dalība visos programmas konkursu projektu pieteikumos kopumā nepārsniedz slodzi 1,0 pilna laika ekvivalenta izteiksmē;

21.3. ja nav ievēroti šī nolikuma 21.2. apakšpunktā minētie nosacījumi par slodzi, informācijas sistēmā reģistrē tikai tos projekta pieteikumus, kuri ir iesniegti visagrāk un atbilst šī nolikuma 21.2. apakšpunktā minētajai slodzei, savukārt turpmākos informācijas sistēmā iesniegtos projektu pieteikumus noraida kā neatbilstošus noteikumu 19.3. apakšpunktā noteiktajam administratīvajam kritērijam un šī nolikuma nosacījumiem par zinātniskās grupas dalības nosacījumiem projektā;

21.4. šajā punktā minētās slodzes ievēro, slēdzot līgumu par projekta īstenošanu.

22. Viena projekta izpildē pētnieciskajā darbā iesaistīto augstskolā studējošo, tostarp doktorantu (turpmāk – studējošie) slodze kopā ir vismaz 2,0 pilnas darba laika ekvivalenta izteiksmē vidēji projekta īstenošanas laikā.

23. Katram studējošajam slodze ir vismaz 0,25 pilna darba laika ekvivalenta izteiksmē attiecīgajā projekta īstenošanas gadā.

24. Ja studējošais projekta īstenošanas laikā pabeidz noteikta līmeņa studijas un ne vēlāk kā četru mēnešu laikā uzsāk nākamā līmeņa studijas, minēto četru mēnešu periodā ir spēkā šī nolikuma 22. un 23. punktā noteiktais par studējošā iesaisti projekta izpildē.

25. Ja studējošais projekta īstenošanas laikā pabeidz studijas, tad šī nolikuma 22. un 23. punktā noteiktais par studējošā iesaisti projekta izpildē ir piemērojams 12 mēnešus no lēmuma par eksmatrikulāciju pieņemšanas dienas.

# VI. Atbalstāmās darbības un izmaksas

26. Projekta ietvaros ir atbalstāmas darbības, kuras noteiktas noteikumu 11. punktā.

27. Projekta pieteikuma iesniedzējs aizpilda projekta pieteikuma H daļu “Darbības, kurām nav saimnieciska rakstura”, kurā sniegta informācija par projekta pieteikumā plānoto darbību atbilstību noteikumu 2.2. apakšpunktam.

28. Projekta pieteikuma iesniedzējs projekta pieteikuma A daļā “Budžets” iekļauj informāciju par projekta attiecināmo izmaksu pozīcijām atbilstoši noteikumu 14. punktam.

29. Ja projekta pieteikuma iesniedzējs atbilstoši noteikumu 14.1.6.1. un 14.1.6.2. apakšpunktam izmanto projekta piešķirto finansējumu rezultātu, kas atbilst noteikumu 12.1. apakšpunktam, apmaksai, attiecīgajos rezultātos jānorāda informācija par finansējuma avotu, norādot programmas nosaukumu un attiecīgā projekta numuru.

30. Projekta īstenotāji, veicot sabiedrības informēšanas pasākumus, publicējot zinātniskos rakstus, piedaloties konferencēs vai citādi prezentējot projekta rezultātus, atsaucas uz programmas nosaukumu.

# VII. Projekta pieteikuma iesniegšanas kārtība

31. Projekta pieteikuma iesniedzējs aizpilda projekta pieteikumu atbilstoši iesniegšanas metodikai.

32. Lai apliecinātu projekta pieteikumu kopumā, projekta pieteikuma iesniedzējs paraksta projekta pieteikuma D daļu “Projekta iesniedzēja apliecinājums” ar elektronisku parakstu. Ja nav iespējams nodrošināt drošu elektronisko parakstu, projekta pieteikuma iesniedzējs rīkojas atbilstoši iesniegšanas metodikas 19. punktā noteiktajam.

# VIII. Projektu pieteikumu administratīvā izvērtēšana

33. Pēc projektu pieteikumu iesniegšanas termiņa notecējuma, kas noteikts šī nolikuma 4.punktā, padome sadarbībā ar Studiju un zinātnes administrāciju (turpmāk – administrācija) divu nedēļu laikā atbilstoši šī nolikuma 4. pielikumam “Metodika projekta pieteikuma atbilstības izvērtēšanai administratīvās atbilstības kritērijiem” izvērtē projekta pieteikumu atbilstību noteikumu 19.1.–19.8. apakšpunktos noteiktajiem administratīvajiem kritērijiem, kas ir nepapildināmi. Atbilstoši noteikumu 19.9. apakšpunktam ir noteikts šāds papildus administratīvais kritērijs: projekts paredz viena vai vairāku rīkojuma 7. punktā minēto uzdevumu izpildi. Šis papildus administratīvais kritērijs ir nepapildināms. Administratīvos kritērijus vērtē, aizpildot 3. pielikumu “Administratīvās atbilstības kritēriju vērtēšanas veidlapa”.

34. Padome pēc projektu pieteikumu administratīvā izvērtējuma pabeigšanas dienas:

34.1. uzsāk sekmīgi novērtēto projektu pieteikumu (ir ieguvis visos administratīvajos kritērijos vērtējumu “jā”) zinātniskās ekspertīzes organizēšanu šī nolikuma IX. nodaļā noteiktajā kārtībā;

34.2. sagatavo un iesniedz programmas Īstenošanas un uzraudzības komisijai (turpmāk – komisija) sarakstu atbilstoši noteikumu 21. punktā minētajam noteikumu 8.3.2. apakšpunktā minētā lēmuma pieņemšanai.

# IX. Projekta pieteikuma zinātniskā izvērtēšana

35. Padome, ievērojot noteikumu 22.–32. punktā noteikto, organizē ekspertīzi projektu pieteikumu zinātniskai izvērtēšanai.

36. Katra projekta pieteikuma izvērtēšanai padome piesaista divus ekspertus, kuri atbilst noteikumu 23. un 24. punktā noteiktajām prasībām.

37. Eksperts, kas ir piekritis veikt projekta pieteikuma vērtēšanu, paraksta un ieskenētu padomei nosūta šī nolikuma 8. pielikumu “Eksperta apliecinājums par interešu konflikta neesamību un apņemšanos ievērot konfidencialitāti”.

38. Administrācija ar katru padomes piesaistīto ekspertu slēdz līgumu par ekspertīzes veikšanu, izmantojot šī nolikuma 7. pielikuma “Līgums par ekspertīzes veikšanu” veidlapu. Administrācija nodrošina padomei nepieciešamo informāciju par ekspertīzes rezultātiem, lai veiktu projektu pieteikumu sarakstu ranžēšanu pēc saņemtajiem punktiem.

39. Eksperts vērtē projekta pieteikumu saskaņā ar noteikumu 27.–29. punktā noteiktajām prasībām un apsvērumiem, aizpildot projekta pieteikuma individuālās ekspertīzes veidlapu atbilstoši šī nolikuma 6. pielikumam “Projekta pieteikuma ekspertīzes individuālā/ekspertīzes konsolidētā vērtējuma veidlapa” (turpmāk – ekspertīzes vērtējuma veidlapa). Viens no projekta pieteikuma vērtēšanā iesaistītajiem ekspertiem, ņemot vērā kvalifikāciju un pieredzi, ir atbildīgs par abu ekspertu vērtējuma konsolidēšanu ekspertīzes konsolidētajā vērtējuma veidlapā. Abi eksperti apstiprina aizpildīto konsolidētā vērtējuma veidlapu. Ekspertīzes individuālā vērtējuma un ekspertīzes konsolidētā vērtējuma veidlapas eksperti aizpilda, ievērojot šī nolikuma 5. pielikumu “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”.

40. Ja abi eksperti nespēj vienoties par ekspertīzes konsolidēto vērtējumu viedokļu atšķirības dēļ, eksperti par to informē padomi. Šajā gadījumā padome pieaicina trešo ekspertu, kurš veic projekta pieteikuma vērtēšanu, aizpildot individuālo ekspertīzes vērtējuma veidlapu. Pēc individuālās ekspertīzes vērtējuma veidlapas aizpildīšanas, trešais eksperts, ņemot vērā iepriekšējo divu ekspertu aizpildītās individuālās ekspertīzes vērtējuma veidlapas, aizpilda un apstiprina ekspertīzes konsolidētās ekspertīzes veidlapu.

41. Viens eksperts var veikt vairāku projektu pieteikumu vērtēšanu atbilstoši savai kvalifikācijai un pieredzei.

42. Ja projekta pieteikuma B daļas “Projekta apraksts” apjoms pārsniedz 10 lappuses, ekspertam ir tiesības attiekties izvērtēt informāciju, kas seko pēc 10. lappuses, sniedzot atzinumu tikai par pirmajām 10 lappusēm.

43. Padome, ievērojot noteikumu 31. punktu, aprēķina katra projekta pieteikuma konsolidēto vērtējumu punktos, izmantojot formulu: , kur

43.1. K – projekta pieteikuma ekspertīzes vērtējums punktos;

43.2. A – noteikumu 31.1. apakšpunktā minētā kritērija (zinātniskā kvalitāte) vērtējums (tā īpatsvars ir 30 % no kopējā vērtējuma);

43.3. B – noteikumu 31.2. apakšpunktā minētā kritērija (rezultātu ietekme) vērtējums (tā īpatsvars ir 50 % no kopējā vērtējuma);

43.4. C – noteikumu 31.3. apakšpunktā minētā kritērija (īstenošanas iespējas un nodrošinājums) vērtējums (tā īpatsvars ir 20 % apmērā no kopējā vērtējuma).

44. Padome sagatavo un nosūta komisijai ekspertīzes vērtējuma projektu pieteikumu sarakstu atbilstoši noteikumu 32. punktā minētajam. Projektu pieteikumu sarakstā noteiktais kvalitātes slieksnis ir vismaz 9 punkti šī nolikuma 43.punktā minēto kritēriju kopsummā un vismaz 3 punkti katrā no šiem kritērijiem. Ja viena šī nolikuma 9.punktā minētā uzdevuma izpildei iesniegtie projektu pieteikumi projektu pieteikumu sarakstā ir ar vienādu punktu skaitu, augstāka vieta sarakstā ir projekta pieteikumam, kura konsolidētā vērtējuma otrais kritērijs (atbilstoši noteikumu 31.2. apakšpunktam) ir novērtēts visaugstāk. Ja tie paši projektu pieteikumi konsolidētā vērtējuma otrajā kritērijā vērtēti vienādi, augstāka vieta projektu pieteikumu sarakstā ir tam projekta pieteikumam, kura konsolidētā vērtējuma pirmais kritērijs (atbilstoši noteikumu 31.1. apakšpunktam) vērtēts visaugstāk. Ja tie paši projektu pieteikumi konsolidētā vērtējuma pirmajā un otrajā kritērijā ir vērtēti vienādi, komisija pieņem lēmumu par augstāku vietu projektu sarakstā tam projektam, kas vislabāk atbilst rīkojuma 6.2. punktā norādītā uzdevuma izpildei.

**X. Projektu pieteikumu izvērtēšana pēc** **nozares specifiskajiem kritērijiem**

45. Komisija pēc šī nolikuma 44. punktā minētā saraksta saņemšanas, divu nedēļu laikā atbilstoši šī nolikuma 11. pielikumam “Metodika projekta pieteikuma atbilstības izvērtēšanai pēc nozares specifiskajiem kritērijiem” veic projektu pieteikumu izvērtēšanu, pēc šādiem specifiskajiem kritērijiem, aizpildot šī nolikuma 10. pielikumu “Individuālā/kopējā nozares specifisko kritēriju vērtēšanas veidlapa”:

45.1. Projektā tiek radītas jaunas zināšanas par enerģētikas infrastruktūru un tirgu;

45.2. Projektā tiek radītas jaunas un daudzveidīgas zināšanas par energosistēmas riskiem un drošības uzlabošanas risinājumiem;

45.3. Projektā tiek pētītas jaunas iespējas Latvijas enerģētikas konkurētspējas attīstībai;

45.4. Projektā ir paredzēta sadarbība ar enerģētikas nozares sociālajiem partneriem;

45.5. Projektā tiek pētīta Latvijas energosistēma plašā ģeogrāfiskā un politiskā kontekstā;

45.6. Pētījumā ir paredzēts veikt daudzveidīgu faktoru ietekmes novērtējumu Latvijas enerģētikā.

46. Komisija projekta pieteikumu vērtē, piešķirot līdz trīs punktiem par katru šī nolikuma 45.1.–45.6. apakšpunktā minēto specifisko kritēriju.

47. Ja projekta pieteikuma I daļas “Horizontālie uzdevumi, rezultāti un nozares specifisko kritēriju izpilde” apjoms pārsniedz 10 lappuses, komisijai ir tiesības attiekties izvērtēt informāciju, kas seko pēc 10. lappuses, sniedzot atzinumu tikai par pirmajām 10 lappusēm.

48. Komisija aprēķina katra projektu pieteikuma nozares specifisko kritēriju vērtējumu punktos, izmantojot formulu: , kur

48.1. S – projekta pieteikuma nozares specifisko kritēriju vērtējums;

48.2. a, b, c, d, e, f – vērtējums punktos katrā šī nolikuma 45.1.– 45.6. apakšpunkta specifiskajā nozares kritērijā.

49. Kopējais maksimālais iegūstamais punktu skaits nozares specifisko kritēriju izvērtējumā ir 4,5, kas atbilstoši noteikumu 33.2. apakšpunktam ir ne vairāk kā 30 procenti no kopējās maksimālās piešķirtās punktu summas zinātniskajos kritērijos.

# XII. Lēmuma pieņemšana par finansējuma piešķiršanu

50. Komisija, ņemot vērā šī nolikuma 43. un 48. punktā aprēķināto punktu skaitu, apkopo informāciju par iesniegto projektu pieteikumu kopējiem vērtēšanas rezultātiem, ranžējot no augstākā uz zemāko, apstiprina kopējo projektu pieteikumu sarakstu un pieņem noteikumu 8.3.1. apakšpunktā minēto lēmumu, ņemot vērā katra projekta pieteikuma iegūto kopējo punktu skaitu un konkursam pieejamo finansējumu.

51. Komisijas lēmumu viena mēneša laikā no tā spēkā stāšanās dienas var apstrīdēt atbilstoši lēmumā norādītajai kārtībai.

# XIII. Projektu finansēšana

52. Administrācija divu nedēļu laikā no noteikumu 8.3.1. apakšpunktā minētā lēmuma par finansējuma piešķiršanu projekta īstenošanai pieņemšanas dienas noslēdz ar projekta pieteikuma iesniedzēju (turpmāk – projekta īstenotājs) šī nolikuma 9. pielikumā “Līgums par valsts pētījumu programmas “Enerģētika” projekta īstenošanu” (turpmāk – projekta līgums) norādīto līgumu.

53. Ievērojot šī nolikuma 52. punktu, projekta īstenotājs projekta īstenošanu uzsāk ne vēlāk kā 10 kalendāro dienu laikā no projekta līguma noslēgšanas dienas. Projekta izmaksas ir attiecināmas sākot no noteikumu 8.3.1. apakšpunktā minētā lēmuma par finansējuma piešķiršanu projekta īstenošanai pieņemšanas dienas.

# XIV. Projekta vidusposma zinātniskā pārskata un noslēguma zinātniskā pārskata iesniegšana un izvērtēšana

54. Projekta īstenotājs iesniedz padomei projekta vidusposma zinātnisko pārskatu mēneša laikā pēc projekta īstenošanas 18. mēneša un projekta noslēguma zinātnisko pārskatu mēneša laikā pēc projekta īstenošanas noslēguma, kas noteikts projekta līgumā.

55. Padome nodrošina ekspertu, kuri atbilst noteikumu 23. un 24. punktā noteiktajām prasībām, atlasi projekta vidusposma zinātniskā pārskata un projekta noslēguma zinātniskā pārskata izvērtēšanai, kas tiek veiktas atbilstoši noteikumu 46. punktam.

56. Vidusposma zinātnisko pārskatu un projekta noslēguma zinātnisko pārskatu viena mēneša laikā izvērtē vismaz divi eksperti atbilstoši šī nolikuma 5. pielikumam “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”, aizpildot veidlapu atbilstoši šī nolikuma 6. pielikumam “Projekta pieteikuma ekspertīzes individuālā/ekspertīzes konsolidētā vērtējuma veidlapa”. Ekspertu viedokļu nesakritības gadījumā, eksperti par to informē padomi. Šajā gadījumā padome pieaicina trešo ekspertu, kurš veic projekta vidusposma zinātniskā pārskata/projekta noslēguma zinātniskā pārskata izvērtēšanu, aizpildot individuālo ekspertīzes vērtējuma veidlapu. Pēc individuālās ekspertīzes vērtējuma veidlapas aizpildīšanas, trešais eksperts, ņemot vērā iepriekšējo divu ekspertu aizpildītās individuālās ekspertīzes vērtējuma veidlapas, aizpilda un apstiprina ekspertīzes konsolidētās ekspertīzes veidlapu. Administrācija nodrošina padomei informāciju ekspertīzes veikšanai.

**XV. Projekta saturisko atskaišu iesniegšana un izvērtēšana**

57. Projekta īstenotājs aizpilda un informācijas sistēmā iesniedz saturiskās atskaites atbilstoši projekta līgumā minētajai kārtībai, termiņiem un veidlapai. Projekta īstenotājs saturiskajās atskaitēs apraksta šī nolikuma 10. un 11.punktā minētos rezultātus.

58. Ekonomikas ministrija vai komisijas piesaistītais nozares eksperts 2 nedēļu laikā izvērtē saturisko atskaiti un iesniedz izvērtējumu komisijai.

59. Komisija iepazīstas ar sagatavoto izvērtējumu un, ja projekta rezultāti un saturiskās atskaites par projekta rezultātiem neatbilst projekta līguma noteikumiem, komisija pieņem noteikumu 8.3.4. un 8.3.5. apakšpunktā minēto lēmumu.

60. Ja projekta rezultāti un saturiskās atskaites par projekta rezultātiem atbilst projekta līguma noteikumiem, komisija informē administrāciju un tā turpina projekta finansēšanu.

# XVI. Padomes vidusposma un gala ziņojums par programmas īstenošanu

61. Padome atbilstoši noteikumu 50. punktā noteiktajam sagatavo vidusposma un gala ziņojumu par programmas īstenošanu viena mēneša laikā no vidusposma un noslēguma zinātniskā pārskata izvērtēšanas noslēguma dienas. Administrācija nodrošina padomei informāciju ziņojumu sagatavošanai.

62. Ziņojums par programmas īstenošanu satur:

62.1. statistiku par finansētajiem projektiem (publikācijas, maģistra/doktora darbi, visi rezultatīvie rādītāji);

62.2. projekta zinātnisko rezultātu aprakstu atbilstoši programmas mērķim un uzdevumiem;

62.3. zinātniskās sadarbības aprakstu (programmas projekti starptautiskā līmenī, konsorciji, plānotie pieteikumi Eiropas Savienības pētniecības un inovāciju pamatprogrammās (Apvārsnis 2020 un Apvārsnis Eiropa) u.tml.);

62.4. projektu rezultātu sociālekonomisko ietekmi (vidusposmā īstenotie pasākumi, noslēgumā konkrētie īstenotie pasākumi saskaņā ar programmas horizontālajiem uzdevumiem);

62.5. citu informāciju atbilstoši komisijas lēmumiem.

**XVII. Papildus informācija**

63. Projekta īstenotājs apņemas publicēt projekta informāciju (tajā skaitā par projekta īstenošanu, zinātnisko grupu, aktivitātēm un sasniegtajiem rezultātiem) projekta īstenotāja rīcībā esošajā mājaslapā un apņemas to uzturēt vismaz piecus gadus kopš dienas, kad tiek parakstīts noteikumu 59.1.2. apakšpunktā noteiktais projekta izpildes pieņemšanas un nodošanas akts.

64. Informāciju par apstiprinātiem projekta pieteikumiem publicē tīmekļa vietnēs [www.em.gov.lv](http://www.em.gov.lv) un [www.lzp.gov.lv](http://www.lzp.gov.lv).

65. Jautājumus par projekta pieteikuma sagatavošanu un iesniegšanu nosūta uz elektroniskā pasta adresēm [vpp@em.gov.lv](mailto:vpp@em.gov.lv) un [ingmars.kreismanis@lzp.gov.lv](mailto:ingmars.kreismanis@lzp.gov.lv). Atbildes uz projekta pieteikuma iesniedzēja iesūtītajiem jautājumiem nosūta elektroniski. Jautājumus iesniedz ne vēlāk kā divas darbdienas līdz šī nolikuma 4. punktā noteiktajam projekta pieteikuma iesniegšanas beigu termiņam. Citus jautājumus par programmas īstenošanu nosūta uz minētajām elektroniskā pasta adresēm.

66. Projekta līguma teksts slēgšanas procesā var tikt precizēts atbilstoši projekta satura specifikai. Ekspertīzes līguma teksts slēgšanas procesā var tikt precizēts atbilstoši projekta pieteikuma satura un ekspertīzes specifikai.

# Pielikumi

**1. pielikums** “Projekta pieteikums”;

**2. pielikums** “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika”;

**3. pielikums** “Administratīvās atbilstības kritēriju vērtēšanas veidlapa”;

**4. pielikums** “Metodika projekta pieteikuma atbilstības izvērtēšanai administratīvās atbilstības kritērijiem”;

**5. pielikums** “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”;

**6. pielikums** “Projekta pieteikuma ekspertīzes individuālā/ekspertīzes konsolidētā vērtējuma veidlapa”;

**7. pielikums** “Līgums par ekspertīzes veikšanu”’;

**8. pielikums** “Eksperta apliecinājums par interešu konflikta neesamību un apņemšanos ievērot konfidencialitāti”;

**9. pielikums** “Līgums par valsts pētījumu programmas “Enerģētika” atklāta projektu pieteikumu konkursa “Ilgtspējīga enerģētikas infrastruktūra un tirgus” projekta īstenošanu”

**10. pielikums** “Individuālā/kopējā nozares specifisko kritēriju vērtēšanas veidlapa”

**11. pielikums** “Metodika projekta pieteikuma atbilstības izvērtēšanai pēc nozares specifiskajiem kritērijiem”